paragraph_text: Crni daždevnjak ili planinski daždevnjak (Salamandra atra) je vodozemac iz roda daždevnjaka. Kao i ostali daždevnjaci, duguljasta je tijela, s četiri kratke noge podjednake dužine i dugačkim repom. Koža im je sluzava, jednobojna, najčešće crna, iako može biti i sivkasta ili smeđa. Iza glave imaju vidljivo izražene parotidne žlijezde. To su nakupine otrovnih žlijezda koji ih čine nejestivima. Za razliku od većine drugih vodozemaca, ova vrsta je viviparna. To znači, da ženka ne odlaže jaja u vodu gdje bi prolazili preobrazbu do odrasle životinje, nego na svijet donosi jedno do dva potpuno razvijena potomka s razvijenim plućima sposobna za samostalan život na suhom. Životni vijek im je najmanje deset godina.